22. schôdza NR SR - 1.deň - A. popoludni
Dátum: 2024-10-22
Poslanec: Turčanová, Andrea (KDH)
Druh vystúpenia: Vystúpenie v rozprave

76. Vážený pán minister, vážený pán predsedajúci, kolegyne, kolegovia, prosím, prepáčte mi, ak sa ešte na minútku vrátil k predchádzajúcemu vystúpeniu pán ministra k zákonu 400, teda alebo k parlamentnej tlači 410, lebo bolo označené KDH, že nechce podporiť tento návrh o minimálne mzde. Minimálna mzda, keďže sa vracia prepočet z 57 % na 60 %, my sme s týmto oká, za toto, s týmto súhlasíme, máme trošku výhrady k tým iným, ďalším prílepkom, ktoré v tom zákone sú, preto sa náš klub zdrží pri tomto hlasovaní, to len na úvod. A k tej vašej poznámke, pán minister, o tom, že by ste chceli, aby sme širokou podporou podporili zákony. Áno, ja som za. Vtedy budú zákona dobré, ak sa dohodneme na nich opozícia a koalícia. Čo mi k tomu ale chýba, napríklad však pán predsedajúci, pán Danko, aj v poslednej televíznej debate zdôraznil, že vy budete hlasovať len za návrhy, ktoré sú z koaličnej dielne a ani super-dobrý opozičný návrh nemôže prejsť, preto je potom veľmi ťažko žiadať od nás podporu pre super-dobrých aj koaličných návrhoch. Ale myslím si, že mali by sme naozaj všetci spoločne ukazovať celému Slovensku, že sa vieme spojiť a nájsť zhodu na dobrých veciach a dobrých riešeniach. Prečo o tom hovorím, lebo takýto dobrý návrh je práve tento návrh 408, parlamentná tlač 408, a zároveň sa chcem poďakovať aj pani kolegyni Novákovej, ktorá vlastne pripravila, predpokladám, že po dohode s ministerstvom práce, pozmeňujúci návrh, ktorý odstránil isté disproporcionality, kvôli ktorým by sme povedzme tiež mohli uvažovať o tom, že sa zdržíme. Ale chcem dopredu avizovať, že tento zákon považujem za dobrý a prospešný a teda napriek dohode v koalícii, že za nič opozičné nezahlasujete, my ako opozícia tento návrh podporíme, minimálne za stranu KDH hovorím teraz. Chcem sa úplne, keďže pán minister vo svojom príhovore sa vlastne venoval dosť podrobne tomuto zákonu, tak nebudem kolegov oberať o čas a hovoriť o tom veľmi dlho, ale musím povedať, že naozaj oceňujem že to riešenie, ktoré bolo pôvodne dohodnuté medzi neverejnými poskytovateľmi a ZMOS-om, že z tohto návrhu zákona vypadne, teda ak prejde aj pozmeňujúci návrh, pretože naozaj pre samosprávy to neriešilo nič, ktoré čelia teda nedostatku financií a nedostatku odborných kapacít. A ako aj pán minister na výbore povedal, aj tak by to riešenie platilo len rok, lebo budeme mať úplne nový zákon, čiže úplne s týmto súhlasím, je to v poriadku. Naozaj vítam aj úpravu odľahčovacej služby, aj to, že sa posúva možnosť súčasného poberania opatrovateľského príspevku a opatrovateľskej služby do 40 hodín mesačne. Je to veľmi, myslím si, že veľmi dobrý a ústretový krok. Rovnako vítam aj zmenu alebo nezohľadňovanie príjmu opatrovanej osoby do príspevku na opatrovanie alebo príspevku na osobnú asistenciu a veľmi by som chcela oceniť aj to, že pri zdravotne ťažko postihnutých deťoch sa vlastne, sa vlastne ochrana príspevku zo súčasných 100 zvyšuje na 200 eur. Čiže toto sú, myslím, že tak akože sumárne veci naozaj, ktoré podporujeme a ktoré si veľmi vážim. Ja som pôvodne chcela predložiť pozmeňujúci návrh, ktorý by trošku sa venoval aj limitom na, teda nielen na strane opatrovanej osoby, ale hlavne na strane opatrovateľa, lebo viem, že u dôchodkov je to tak, že vlastne dôchodcovi sa nebude krátiť tento opatrovateľský príspevok, ale pri pracujúcich, ktorí sú hlavne, povedzme si, rodiny s deťmi, stále máme v zákone dvaapolnásobok životného minima, čo konkrétne predstavuje sumu 684,97 eura, a povedzme si, to je suma, ktorá nedosahuje ani výšku životného minima. Čiže ak povedzme otec rodiny opatruje svoje dieťa alebo povedzme svojho rodiča, tak my sme ho zaškatuľkovali, že nesmie viac ako 684 eur si privyrobiť a ak je to viacdetná rodina, vlastne držíme ich veľmi nízko pod hranicou. Ja som aj na našom výbore prosila koaličných poslancov, aby si tento môj návrh osvojili a niekto ho predložil, lebo tam stačí úplne, aby sme vypustili tú hornú hranicu príjmu, ktorú si môže zarobiť, a myslím si, že by sme týmto trošku otvorili ľuďom ruky. Samozrejme, že za podmienky, že by muselo ostať vykonávanie zamestnania, že nesmelo by byť v rozpore s účelom a rozsahom opatrovania fyzickej osoby s ťažkým zdravotným postihnutím, ale povedzme si, covid nás naučil práci z domu, dneska mnoho ľudí pracuje z domu, má pružný pracovný čas a tak naozaj tú starostlivosť o tú svoju opatrovanú osobu si vie zabezpečiť buď osobne, alebo aj svojím príbuzným, keďže si vedia ten pracovný čas rozdeliť. Ďakujem veľmi pekne za vypočutie a verím, že naozaj širokou väčšinou tento zákon bude podporený. Ešte raz vďaka, končím.